Aizvadītajā diennaktī, laika posmā no šī gada 18. septembra plkst. 6.30 līdz 19. septembra plkst. 6.30 Valsts ugunsdzēsības un glābšanas dienesta (VUGD) Kurzemes reģiona brigāde saņēma piecus izsaukumus – vienu uz ugunsgrēka dzēšanu un četrus uz glābšanas darbiem.
Plkst. 13.41 saņemts izsaukums uz Brīvības ielu, kur piecstāvu dzīvojamā mājā bija jūtama stipra gāzes smaka. Notikuma vietā konstatēts, ka gāze noplūst no atvērta gāzes plīts ventiļa.
No kāpņu telpas tika evakuēti trīs cilvēki. "Sadales tīkla" darbinieki atslēdza elektrības padevi visai kāpņu telpai un arī blakus kāpņu telpām, VUGD noslēdza gāzes padevi un izvēdināja telpas, bet Gāzes dienesta pārstāvji veica pārbaudes, lai noteiktu, vai gāzes koncentrācijas ēkā vairs nav.
Visā Latvijā aizvadītajā diennaktī VUGD saņēma 48 izsaukumus – 21 uz ugunsgrēku dzēšanu un 21 uz glābšanas darbiem, bet seši no izsaukumiem bija maldinājumi.